Marlene Harpsøe (DF), 2009-11-20:
Vi har i Dansk Folkeparti valgt at indkalde til den her forespørgsel, fordi vi faktisk er dybt bekymrede over udviklingen på området omkring tatovørbranchen.
Vi har gentagne gange kunnet læse i medierne, at der fyldes ubeskrivelige, mærkelige ting i disse tatoveringsfarver, som en tredjedel af befolkningen i Danmark lader sig tatovere med.
Det er rent faktisk op mod hver tredje borger i Danmark, som har en tatovering, og som bliver fyldt med farvestoffer, som det har vist sig bl.a. indeholder autolakeringslak og printerblæk.
Og der er sågar også fundet et eksempel på, at der har været fyldt et stof, som hedder cadmium, altså et metal, ind i de her tatoveringsfarver – som så til gengæld også er kræftfremkaldende.
Det er fuldstændig ubegribeligt, hvorfor man fylder sådanne ting i de her farver.
Derudover er der ikke rigtig nogen regler på området.
Vi har en lov om tatovering, der indeholder tre paragraffer.
Det er sådan set det, som tatovørerne har at forholde sig til.
Der er ikke krav om, at de skal have en decideret uddannelse eller et kursus i, hvordan man tatoverer.
Så det betyder, at når man går ind og får lavet en tatovering, har man heller ikke en sikkerhed for, at det, man får gjort, det, man får lavet, er af en ordentlig kvalitet.
Det er vi meget bekymret over i Dansk Folkeparti, og derfor har vi i dag indkaldt justitsministeren og Folketingets partier til den her forespørgsel.
Og jeg vil derfor gerne høre ministerens svar på det, som Dansk Folkeparti har stillet som spørgsmål.
Vi ønsker også, at ministeren skal komme ind på, hvad det er, vi også ønsker omkring hygiejnen.
For i dag er der heller ikke krav til tatovørerne om, at der skal være en ordentlig hygiejne, at de skal sterilisere instrumenterne, altså nålene, som de bruger.
Det mener vi også er et vigtigt punkt, som man kan tage med i den her sag. Så jeg ser frem til, at ministeren kommer herop og redegør for det, altså svarer på forespørgselsspørgsmålet, for i Dansk Folkeparti ser vi meget gerne lovregulering på det her område.
Der skal styr på det.
I dag er det jo nærmest det rene kvaksalveri, og det ønsker vi at få styr på.
Vi har længe i Dansk Folkeparti undret os over, hvorfor der ikke er lovgivning på området.
Allerede tilbage i 2002 var der undersøgelser, der viste, at der var behov for, at vi gjorde noget.
Det er jo frit i dag at lade sig tatovere, det er der ikke nogen tvivl om.
Men det skal også være sådan, at hvis man ønsker at lade sig tatovere, hvis man ønsker at lade sin krop udsmykke med en drage, en delfin, eller hvad det nu kan være, så skal vi altså også sikre os, at de farver, der kommer ind under huden, er i orden og ikke er sundhedsskadelige, ligesom vi skal sikre os, at de instrumenter, de nåle, man bruger, er underlagt ordentlig kontrol og en ordentlig hygiejne.
Det er sådan i dag, at hvis man f.eks. skal stå i en pølsevogn og riste pølser, skal man have f.eks. et hygiejnebevis; man skal vise, at man er ordentligt kvalificeret til at stå og riste pølser og sælge hotdogs.
Men sådan et område som tatovering, hvor man sidder med nåle og prikker i huden og lægger ting ind under huden, kræver ikke engang nogen uddannelse, ikke engang et kursus eller lignende kvalifikationer, for at gøre det.
Det synes vi er i dyb modstrid med hinanden, og derfor vil Dansk Folkeparti gerne have en autorisationsordning på området, hvor vi også kræver, at dem, som udfører tatoveringer, er uddannet.
Vi siger ikke, at de skal have en årelang uddannelse, eller at de skal have en doktorgrad i at tatovere, men vi kræver som det mindste, at de kan gennemføre et kursus af f.eks. nogle ugers varighed, hvor de kan lære at tatovere, og hvor de også gennemgår hel basal viden om, hvordan man forholder sig til ordentlig hygiejne, hvordan man steriliserer instrumenter, og hvordan man plejer en tatovering efterfølgende.
Det skal være sådan, at man også kan give dem, som kommer ind og bliver tatoveret, en ordentlig opfølgning på, hvordan de efterfølgende, når de går ud af tatoveringsklinikken, behandler deres tatovering.
Vi mener også i Dansk Folkeparti, at hvis man har fået en sådan autorisation, altså hvor man beviser, at man har et kursus eller en uddannelse i at kunne udføre tatoveringer, så skal man også kunne fratages denne autorisation igen, hvis det viser sig, at man simpelt hen fuldstændig overtræder de retningslinjer, som der er på området.
Det duer ikke, at man f.eks. får tilladelse til at tatovere, men så fuldstændig underkender f.eks. lov om tatovering, hvor der bl.a. står, at man skal være 18 år for at måtte lade sig tatovere, men at tatovøren så gentagne gange måske tatoverer 15-, 16-, 17-årige piger og drenge.
Der må man sige, at det er en klar overtrædelse, og at man må kunne fratage tatovøren retten til at tatovere.
I forhold til farverne kan jeg sige, som jeg var inde på i min begrundelse, at der bliver proppet alt muligt skidt i de her farver, og jeg synes, at det er fuldstændig forkasteligt, at der ikke er kontrol med det her område.
Derfor ser vi selvfølgelig gerne, at der også bliver kontrol med det, så personer, når de går ind i en tatovørklinik, ikke risikerer at få indsprøjtet sundhedsskadelige stoffer, metaller, printerblæk, autolakeringslak, som man normalt bruger til biler, og lignende ind under huden.
Altså, det siger sig selv, at det er dybt forargeligt og dybt forkasteligt, og det minder rent faktisk om tilstande, som jeg måske kun kan genkende i et uland, i hvert fald ikke i Danmark; men det er Danmark anno 2009.
Det er sørgeligt, og det skal vi selvfølgelig have lavet om på.
Jeg har også noteret mig, at vi på området angående piercinger, som jo også er en kropsdekoration, er ved at tage initiativ til lovgivning her i Folketinget.
Det fik vi igangsat i 2008, det vil sige for lidt over et år siden.
Ministeren er ved at undersøge, hvordan vi kan få smækket det her ordentligt sammen.
Vi ser i hvert fald fra Dansk Folkepartis side frem til, at der også kommer lovgivning der, ligesom der kommer lovgivning på tatoveringsområdet.
Så har jeg noteret mig, at justitsministeren nævner, at Sundhedsstyrelsen vil udforme et informationsmateriale til dem, som bliver tatoveret, og det synes jeg også er et udmærket initiativ.
Forslag til vedtagelse »Folketinget konstaterer, at der er behov for en regulering af tatovørerhvervet, der sikrer, at tatovører er uddannede og kvalificerede til at udføre tatoveringer, samt at tatoveringsfarver ikke indeholder sundhedsskadelige stoffer.
Folketinget pålægger derfor regeringen at tage initiativ til at - etablere en autorisationsordning af tatovører, hvor den enkelte gennemgår et grundkursus i basal viden om hygiejne, sårpleje og brugen af farvestoffer samt lærer at tatovere.
Kurset kan f.eks. udbydes af erhvervets brancheorganisation - denne autorisation bliver en forudsætning for at arbejde som tatovør i Danmark, og skal udstedes af Ministeriet for Sundhed og Forebyggelse - sikre, at de brugte tatoveringsfarver følger loven om kemiske produkter, samt at myndighederne løbende holder opsyn med eller foretager stikprøvekontrol af farverne - der stilles krav om ordentlig hygiejne i tatoveringslokaler og tatoveringsredskaber.
Folketinget pålægger regeringen at fremsætte lovforslag herom senest inden udgangen af 2010.«